2007 m. balandžio 26 d. Europos Parlamento rezoliucija dėl derybų dėl GALILEO koncesijos sutarties



Oficialusis leidinys 074 E , 20/03/2008 p. 0752 - 0753



P6_TA(2007)0164 Derybos dėl GALILEO koncesijos sutarties 2007 m. balandžio 26 d. Europos Parlamento rezoliucija dėl derybų dėl GALILEO koncesijos sutarties Europos Parlamentas, - atsižvelgdamas į Komisijos pasiūlymą dėl Europos Parlamento ir Tarybos reglamento dėl Europos palydovinės radijo navigacijos programos parengimo darbui ir veikimo etapų įgyvendinimo (COM(2004)0477) ir į savo poziciją, priimtą per 2005 m. rugsėjo 6 d. vykusį pirmąjį skaitymą [1], - atsižvelgdamas į Komisijos pasiūlymą dėl Tarybos reglamento, iš dalies keičiančio bendros įmonės GALILEO įstatus, pateiktus Tarybos reglamento (EB) Nr. 876/2002 priede (COM(2006)0351), ir į savo 2006 m. spalio 24 d. poziciją [2], - atsižvelgdamas į 2004 m. liepos 12 d. Tarybos reglamentą (EB) Nr. 1321/2004 dėl Europos palydovinės radijo navigacijos programų valdymo struktūrų sukūrimo [3], į Komisijos pasiūlymą dėl Tarybos reglamento, iš dalies keičiančio minėtąjį reglamentą (COM(2005)0190), ir į savo 2006 m. spalio 12 d. poziciją [4], - atsižvelgdamas į savo 2006 m. rugsėjo 28 d. rezoliuciją dėl GALILEO programos padėties įvertinimo [5], - atsižvelgdamas į 2007 m. kovo 22 d. priimtas Transporto, telekomunikacijų ir energetikos tarybos (TTE) išvadas dėl derybų dėl pasaulinės palydovinės navigacijos sistemos koncesijos sutarties padėties įvertinimo, - atsižvelgdamas į TTE ministrams pateiktus atitinkamus dokumentus, pvz., į Komisijos pirmininko pavaduotojo J. Barroto laišką dėl koncesijos derybų padėties ir į dabartinės Tarybos pirmininkės pranešimą apie pasiūlymą pateikusio konsorciumo išvardytus neišspręstus klausimus, - atsižvelgdamas į TTE tarybos suteiktą dvigubą įpareigojimą Komisijos pirmininko pavaduotojui J. Barrotui pateikti pasiūlymus 2007 m. birželio mėn. Tarybos susitikime, kaip užtikrinti ilgalaikius viešojo finansavimo tikslus, ir pasiūlyti alternatyvius planus nesėkmės atveju, siekiant atnaujinti veiksmingas ir aiškiai nustatytos trukmės derybas su pasiūlymą pateikusiu konsorciumu, - atsižvelgdamas į Darbo tvarkos taisyklių 103 straipsnio 2 dalį, 1. dar kartą išreiškia savo paramą GALILEO programai, įskaitant EGNOS palydovinės navigacijos paslaugas, kurios yra GALILEO pirmtakės, tačiau itin susirūpinęs dėl to, kad derybos dėl koncesijos sustojo jau prieš keletą mėnesių ir kad dėl tokio delsimo gerokai padidės bendros išlaidos; 2. primena savo 2006 m. rugsėjo 28 d. rezoliuciją, kurioje visos derybose dalyvaujančios šalys buvo raginamos konstruktyviai siekti susitarimo; atsižvelgdamas į tai, palankiai vertina už GALILEO programą atsakingo Komisijos pirmininko pavaduotojo laišką ir 2007 m. kovo 22 d. TTE tarybos išvadas bei pabrėžia, jog itin svarbu, kad suinteresuotos šalys įgyvendintų 2005 m. gruodžio mėn. priimtus sprendimus (vadinamąjį van Mierto susitarimą); 3. atkreipia dėmesį į tai, kad Parlamentas, Taryba, Komisija ir ES konsultacinės įstaigos iš esmės pritaria tam, kad už GALILEO programą atsakingam Komisijos pirmininko pavaduotojui suteiktas aiškus įpareigojimas per 2007 m. birželio mėn. vyksiantį Tarybos posėdį pateikti: a) patikimą veiksmų planą kuo greitesnio sutarčių sudarymo; b) galimus sprendimus, kaip užtikrinti ilgalaikius finansavimo įsipareigojimus; c) EGNOS palydovinės navigacijos paslaugų kuo ankstesnio teikimo planą; d) alternatyvius programos įgyvendinimo planus, ypač dėl sąnaudų, rizikos ir prieinamumo; 4. ragina, kad Komisija, remdamasi savo Žaliąja knyga dėl palydovinės navigacijos taikmenų, paspartintų teisės aktų dėl reguliuojamos rinkos rengimą, siekdama užtikrinti, kad bus parengtas patikimas verslo planas; 5. ragina Komisiją kartu su Europos kosmoso agentūra pateikti pasiūlymą, kaip galima būtų išspręsti problemą dėl geresnio viešojo valdymo, numatant aiškią Komisijos politinę atsakomybę ir vadovaujamą jos vaidmenį; 6. ragina, kad Komisija, atsižvelgdama į faktą, kad tai Bendrijos projektas, laikytųsi Pagrindų susitarimo dėl Europos Parlamento ir Komisijos santykių [6], ypač 19 dalies nuostatų dėl išorės santykių, ir užtikrintų, kad Parlamentui būtų teikiama visa informacija apie Tarybos sprendimo, pagal kurį Komisija įgaliojama derėtis su trečiosiomis šalimis siekiant sudaryti asocijuotosios narystės susitarimus dėl dalyvavimo GALILEO priežiūros institucijos veikloje, įgyvendinimą; 7. ragina Komisiją iki 2007 m. liepos vidurio pateikti Parlamentui pažangos ataskaitą ir kitą ataskaitą prieš deryboms pasiekiant etapą, kai bus pateiktas persvarstytas pasiūlymas dėl iš dalies pakeisto GALILEO programos finansavimo teisinio pagrindo; 8. ragina Tarybą užtikrinti, kad įgyvendinant šį projektą būtų stengiamasi kaip įmanoma vengti vilkinimo; 9. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams. [1] OL C 193 E, 2006 8 17, p. 61. [2] Priimti tekstai, P6_TA(2006)0423. [3] OL L 246, 2004 7 20, p. 1. [4] Priimti tekstai, P6_TA(2006)0401. [5] Priimti tekstai, P6_TA(2006)0385. [6] Žiūrėti 2005 m. gegužės 26 d. Parlamento sprendimo priedą (OL C 117 E, 2006 5 18, p. 125). --------------------------------------------------